ИЗБОРНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

Одлуком Изборног већа Филозофског факултета од дана 03. 11. 2022. године изабрани смо у комисију за припрему реферата о кандидатима за избор у звање ДОЦЕНТА за ужу научну област АРХЕОЛОГИЈА, са пуним радним временом, на одређено време у трајању од пет година.

На конкурс објављен на сајту Филозофског факултета, сајту Универзитета у Београду и у огласним новинама Националне службе за запошљавање „Послови“ дана 16. 11. 2022. пријавио се кандидат др СЕНКА ПЛАВШИЋ ГОГИЋ. На основу приложене документације, а поштујући услове и критеријуме за избор у звање доцента наведене у конкурсу и ближе одређене Статутом Филозофског факултета, подносимо следећи

ИЗВЕШТАЈ

Кандидат др Сенка Плавшић Гогић предала je Пријаву на конкурс, Биографију, Библиографију научних радова и учешћа на научним скуповима и другим активностима у научној заједници и копије ауторских радова за процену научног доприноса, као и осталу конкурсну документацију (копије диплома и уверења, очитану личну карту, Изјаву о изворности). Комисија закључује да је пријава овог кандидата потпуна, па о њој даје своје мишљење.

1. Биографски подаци

Сенка Плавшић Гогић рођена је 31.10.1991. године у Лесковцу. Дипломирала је 2014. године на Одељењу за археологију Филозофског факултета Универзитета у Београду, док је 2015. године одбранила мастер на тему „Просторна дистрибуција изгорелих артефаката у слоју 3 Велике Баланице“. У априлу 2022. године одбранила је докторску дисертацију под називом „Бихевиорална модерност у организацији пећинских станишта из средњег и горњег палеолита на централном Балкану“. Од 2016. године ради на Филозофском факултету у Београду, прво као стипендиста Министарства просвете, науке и технолошког развоја, а затим (од 2017. до 2021. године) и као истраживач на пројекту 177023 „Културне трансформације и популациона кретања у палеолиту и мезолиту централног Балкана“, чију реализацију је финансирало Министарство просвете, науке и технолошког развоја Републике Србије. Од јануара до октобра 2022. године била је запослена са 50% радног времена на пројекту „*Neanderthal and early modern human interactions in the Central Balkans*“ (NEEMO), који, у оквиру програма ИДЕЈЕ, финансира Фонд за науку Републике Србије. Звање истраживач-сарадник стекла је 2018. године, а звање научни сарадник 2022. године. Од 2020. године запослена је са 50% радног времена, а од октобра 2022. године са 100% радног времена у Археолошкој збирци Одељења за археологију Филозофског факултета у Београду.

Од почетка студија до данас учествовала је у бројним националним и међународним пројектима истраживања палеолитских налазишта на централном Балкану. Међу њима се могу издвојити истраживања налазишта: Шалитрена пећина, Велика и Мала Баланица, Пештурина, Црвена стијена, Буковац, Орловача, Козја и Мала пећина.

На завршној години основних студија постала је стипендиста *Global UGRAD* програма, чиме јој је омогућена једногодишња студентска размена на универзитету у Сједињеним Америчким Државама. У току 2017. године учествовала је на првој радионици просторне анализе коју је организовао Национални истраживачки центар људске еволуције у Бургосу, Шпанија. Добитница је Хуго Обермајер (*Hugo Obermaier*) истраживачког гранта за 2018. годину за самостални пројекат археолошких истраживања пећине Меча Дупка у Церју.

Сенка Плавшић Гогић бави се проучавањем начина живота палеолитских заједница, превасходно просторном организацијом њихових станишта, као и анализом артефаката од окресаног камена из свих периода ране праисторије. Самостални је аутор два, а коаутор шест научних радова, публикованих у домаћим и страним часописима (*Гласник Српског археолошког друштва, Зборник Народног музеја у Београду,* Quartär, *Journal of Palaeolithic Archaeology, Quaternary International*).

2. Преглед и мишљење о досадашњем научном раду

У свом досадашњем научном раду, др Сенка Плавшић Гогић се бавила просторном и технолошком анализом окресаних камених артефаката и системом насељавања палеолитских заједница на централном Балкану, дко се у својој докторској дисертацији („Бихевиорална модерност у организацији пећинских станишта из средњег и горњег палеолита на централном Балкану“) посветила проучавању разлика у просторној организацији станишта у средњем и горњем палеолиту на централном Балкану. Бавећи се овом проблематиком она је остварила веома значајне резултате. Показала је да је насељавање у пећинама било организовано (структурирано) не само у горњем већ и у средњем палеолиту и потврдила да се појава просторно издиференцираних зона активности не везује само за тзв. „модерно понашање“ у раном горњем палеолиту. Самим тим она је значајно допринела разумевању прелаза из средњег у горњи палеолит на Балкану, што представља једну од главних тема у проучавању ране европске праисторије. У радовима у којима је била коаутор, њен ауторски допринос је јасно видљив.

Међу објављеним радовима издвајамо следеће публикације:

**1. Plavšić, S**., & Popović, P. (2019). The Gravettian site Meča Dupka (Serbia) and its regional context: Die Gravettien-Fundstelle Meča Dupka (Serbien) und ihr regionaler Kontext. *Quartär–Internationales Jahrbuch zur Erforschung des Eiszeitalters und der Steinzeit* 66 , 155–175. (**М23)**

У раду су представљени резултати истраживања локалитета Меча Дупка код Церја. У њему су представљени резултати датовања и анализа остатака фауне и окресаних камених артефаката из граветијенског слоја Мече Дупке. Анализе су показале да се у време раног граветијена на Балкану, јавља специфична индустрија у којој су граветијенски типови артефаката заступљени у веома малом проценту. Палеолитске заједнице које су насељавале Мечу дупку ловиле су не само крупну фауну (бизоне и коње), већ и мање животиње – зеца и лисицу.

**2.** Mihailović, D., Kuhn, S., Bogićević, K., Dimitrijević, V., Marín-Arroyo, A., Marković, J., Mercier, N., Mihailović, B., Morley, M., Radović, P., Rink, W., **Plavšić, S**., & Roksandic, M. (2022). Connections between the Levant and the Balkans in the late Middle Pleistocene: Archaeological findings from Velika and Mala Balanica Caves (Serbia). *Journal of Human Evolution* 163, 103138. (**M21)**

У раду су саопштени резултати истраживања пећина Велика и Мала Баланица у Сићеву који се датују у маринске изотопске стадијуме 7-9 (MIS 7-9). Археолошки налази показују елементе који су слични истовременим јабрудијенским елементима на Леванту, а не показују сличности са истовременим археолошким налазима из региона. У Великој Баланици, литички материјал констатован је у асоцијацији са великим ватриштем, а у овом слоју пронађени су и дентални фосилни остаци неандерталаца. Резултати овог рада показали су да је крајем средњег плеистоцена дошло до популационих померања и културне трансмисије између Балкана и југозападне Азије. У овој студији Сенка Плавшић Гогић је обавила просторну изгорелих артефаката у Великој Баланици што је омогућило да се јасно дефинишу ватришта у слоју 3 овог локалитета.

**3.** Antić, A., Marković, S.B., Marković, R.S., Cai, B., Nešić, D., Tomić, N., Mihailović, D., **Plavšić, S**., Radakovic, M.G., Radivojević, A. & Sotirovski, D., (2022). Towards Sustainable Karst-Based Geotourism of the Mount Kalafat in Southeastern Serbia. *Geoheritage*, 14(1), pp.1-20. (**M22**)

Овим радом су обухваћена палеолитска археолошка налазишта на подручју Калафата која имају туристички потенцијал. Примењен је М-ГАМ моделе (*modifed geosite assessment model*) којом је еваулирано пет пећина. Њихов потенцијал за геотуризам је представљен кроз спелеологију, палеоклиму и археологију. Предложено је формирање тематског парка у циљу заштите и презентације пећина и археолошких налазишта у пећинама. Сенка Плавшић Гогић је у раду приказала археолошки значај и туристички потенцијал пећине Меча Дупка коју је имала прилике да истражује.

**4.** Mihailović, D., Milošević, S., Blackwell, B.A., Mercier, N., Mentzer, S.M., Miller, C.E.,Morley, M.W., Bogičević, K., Đurić, D., Marković, J., Mihailović, B., Dragosavac, S., **Plavšić, S**., Skinner, A.R., Chaity I.L.C., Huang, Y.E.W.,Chu, S., Nenadić, D., Radović, P., Lindal, J. and Roksandić, M. (2022). Neanderthal settlement of the Central Balkans during MIS 5: Evidence from Pešturina Cave, Serbia. *Quaternary International* 610: 1-19.<https://doi.org/10.1016/j.quaint.2021.09.003>  **(М23)**

У овом раду представљени су резултати истраживања слоја 4 на локалитету Пештурина у селу Јелашница код Ниша. Налазиште је датовано у марински изотопски стадијум 5 (MIS 5). Анализом литичких налаза и фауне утврђено је да се ради о привременом ловачком кампу неандерталаца, који се везује за шарентијен централне Европе. Рад се бавио популационим померањима, мобилности и технолошком варијабилности у раном средњем палеолиту централне и југоисточне Европе. Сенка Плавшић је обавила просторну анализу литичких налаза што је омогућило реконструкцију зона активности на локалитету.

**5.** Dragosavac, S. **Plavšić, S**. and Radović P. (2021).The impact of the Campanian Ignibrite (CI) eruption on Paleolithic Settlement patterns in the central Balkans. In S. Babić (ed.). *Archaeology of Crisis*. Belgrade: Faculty of Philosophy, University of Belgrade. pp. 25-42. **(М14)**

Рад се бави проблемом утицаја ерупције вулкана на Флегрејским пољима (пре 39 000 година) на обрасце насељавања палеолитскоих заједница на централном Балкану. Примењена је биваријантна (WABI) и мултиваријантна статистичка метода (PCA) како би се упоредили локалитети датовани у период пре и након ерупције, ради реконструкције модела насељавања. Резултати анализа показали су да се обрасци насељавања палеолитских заједница на централном Балкану мењају након ерупције. Заједнице у овом периоду су мобилније и користе резиденцијални модел насељавања који је подразумевао честу промену места станишта.

**6. Плавшић С.**, (2017). Анализа оријентације артефаката из Велике Баланице*, Зборник Народног музеја – серија: археологија* 23/1, 57 – 70. (**М51)**

У овом раду представљена је анализа оријентације артефаката из слоја 3 у Великој Баланици. Најпре су предочена начела анализе и параметри за корекцију када се анализа примењује након ископавања. Потом је сама анализа примењена на налазима из слоја 3. Најпре су анализирани планови на којима је приказана дистрибуција артефаката који су констатовани *in situ*. Анализа је показала да налази у слоју 3 у Великој Баланици не показују преференцијалну оријентацију, односно на археолошки матрикс у слоју 3 није деловао јак постдепозициони процес који је утицао на просторни интегритет налазишта.

**7. Плавшић С**., (2015). Анализа просторне дистрибуције горелих артефаката и зона горења у слоју 3 Велике Баланице, *Гласник Српског археолошког друштва* 31, 7 – 38. (**М51)**

Овај рад представља резултате анализе просторне дистрибуције горелих артефаката на основу којих су дефинисане зоне горења у слоју 3 у Великој Баланици. У раду су најпре анализирани литички налази како би се утврдио степен горења. Потом су горели артефакати плотирани у квадратну мрежу локалитета и на основу њихове дистрибуције дефинисане су зоне горења. Показало се да на локалитету у слоју 3 постоји најмање једна а могуће и до три различите зоне горења. У централном делу ове зоне обављане су различите активности док се у североисточном делу зоне горења највероватније налазио простор за спавање.

**8. Plavšić, S.,** Dragosavac, S. and Mihailović B. (2020). Where’s the Fire? Detection of Combustions Features and Analysis of Hearth-Centered Activity Areas with Lithics Analysis form the Aurignacian in Šalitrena pećina, Serbia. Journal of Paleolithic Archaeology 3(S16):1-27. DOI: 10.1007/s41982-020-00061-6 **(М33)**

У питању је рад који је представљен на конгресу Међународне уније за праисторију и протоисторију (UISPP) који је одржан у Паризу 2018. године. Радови са скупа су објављени у часопису *Journal of Palaeolithic Archaeology*. У раду су представљени резултати просторне анализе артефаката из орињасијенског слоја Шалитрене пећине, која је предузета са циљем да се реконструишу активности чланова заједнице око ватришта. Најпре су у раду упоређени резултати просторне анализе са реалном ситуацијом на терену, чиме је установљено да се на локалитету налазе два ватришта и једна зона секундарне акумулације отпада. Потом је даљом технолошком анализом материјала у различитим зонама око зона горења анализирано само понашање заједница око ватришта. Утврђено је да је на станишту у време формирања орињасијенског слоја постојала комплексна организација станишта која је подразумевала обављање различитих активности око ватре као и чишћење станишта. Овакав образац понашања може се везати и за друга орињасијенска станишта у региону.

3. Педагошки рад и ангажовање у развоју наставе

Током докторских студија др Сенка Плавшић Гогић била је ангажована као докторанд у настави на више курсева: на обавезном курсу „Археологија палеолита и мезолита“ и на изборним курсевима Насељавање и економија у палеолиту и мезолиту“, „Културне трансформације и интеракције у раној европској присторији“, "Неолитизација Балканског полуострва" и "Палеолит и мезолит Балкана". У свим курсевима била је активно укључена у наставни процес, а значајно је допринела и укључивању студената у научно-истраживачки рад. Осим тога, др Сенка Плавшић Гогић била је ангажована и у организацији теренске праксе за студенте археологије.

4. Приступно предавање

Приступно предавање за звање доцента одржала је 23. јануара 2023. године на тему "Организација животног простора у средњепалеолитским стаништима на централном Балкану". Комисија је предавање оценила највишом оценом (ОДЛИЧАН – 5).

5. Стручно-професионални допринос

У претходном периоду др Сенка Плавшић Гогић је била веома ангажована у реализацији два истраживачка пројекта. Реч је о пројектима „Neanderthal and early modern human interactions in the Central Balkans“ (NEEMO), који финансира Фонд за науку Републике Србије у оквиру програма ИДЕЈЕ и пројекту "Културне трансформације и популациона кретања у раној праисторији Европе" (177023) који је до 2021. године финансирало Министарства просвете, науке и технолошког развоја. Учествовала је на бројним ископавањима палеолитских налазишта у Србији, Црној Гори и Босни и Херцеговини. Самостално је имала прилику да истражује палеолитско налазиште Меча дупка код Церја.

6. Допринос академској и широј заједници

др Сенка Плавшић Гогић је 2021. године учествовала на интензивном курсу за студенте докторских студија филозофије, археологије и биологије „Интердисциплинарност и евиденција у наукама о пореклу“ као предавач у склопу пројекта Sciences of the origin финансиран од стране Џон Темплтон фондације и Универзитета у Оксфорду. Учествовала је, такође, и на курсу "Прва радионица просторне анализе станишта" који је 2017. године организовао Национални центар за истраживање људске еволуције (CENIEH- *Centro Nacional de Investigación sobre la Evolución Humana*) у Бургосу (Шпанија).

7. Сарадња са другим високошколским, научно- истраживачким установама, односно установама културе или уметности у земљи и иностранству

Кандидат је члан више стручних и научних организација: Српског археолошког друштва, Европске асоцијације археолога (*European Association of Archaeologists*) и Хуго Обермајер друштва за истраживање квартара и археологију каменог доба (*Hugo Obermaier - Society for Quaternary Research and Archaeology of the Stone Age*).

Током студија је била стипендиста Global UGRAD програма размене владе САД-а за студентску размену на Универзитету у Вајомингу, Ларами за академску годину 2013-2014. годину.

8. Закључно мишљење и предлог комисије

Комисија констатује да др Сенка Плавшић Гогић испуњава обавезне и изборне услове за избор у звање доцента. Објавила је четири рада из категорије М21-М23, један рад из категорије М14, три рада из категорије М51 и један рад саопштен на међународном скупу објављен у целини (М33).

Из наведених разлога обраћамо се Изборном већу Филозофског факултета у Београду са предлогом да прихвати реферат Комисије и упути предлог Већу научних области друштвено-хуманистичких наука Универзитета у Београду за избор др Сенке Плавшић Гогић у звање доцента за ужу научну област археологија, са пуним радним временом.

У Београду, 24. 01. 2023. год.

ЧЛАНОВИ КОМИСИЈЕ:

др Душан Михаиловић, редовни професор

Филозофски факултет Универзитета у Београду

др Јасна Вуковић, ванредни професор

Филозофски факултет Универзитета у Београду

др Драгана Антоновић, научни саветник

Археолошки институт у Београду